Ի դեպ, Ղարաբաղի հարցը թեպետ և համարվում է ՀԱՊԿ-ի ամենասուր խնդիրներից մեկը, սակայն այն միակը չէ: Անհրաժեշտ է հիշատակել նաև այն հանգամանքը, որ նույնիսկ ամենածայրահեղ իրավիճակներում էլ բլոկը որպես միասնական ճակատ հանդես չեկավ, և դա թե Ղրիմի ու Ռուսաստանի միավորման և Դոմբասի իրավիճակի, թե Սիրիայի հարցում: Ի դեպ, դա նույնիսկ անդամ-երկրների ղեկավարներն են խոստովանում: Ամեն դեպքում Հայաստանի նախագահ Սերժ Սարգսյանը վերջերս գնահատական տալով ԻԳԻԼ-ի սպառնալիքների դեմ պայքարում ՀԱՊԿ-ի դերակատարությանը՝ արտահայտեց այն համոզմունքը, որ անդամ-երկրներն ավելի ակտիվ կերպով կարող էին օգնել Ռուսաստանի ռազմական ուժերին՝այդ մեծ ու կարևոր խնդրի լուծման համար: «Ռուսաստանն այդ պայքարում մեծ ներդրում ունի, ու մենք պետք է մեզ վրա վերցնենք այդ պատասխանատվության ու այդ ջանքերի ինչ-որ մի մասը»,- ասաց նա: